### NN 125/2020 (13.11.2020.), Odluka o uspostavi prekogranične interoperabilnosti mobilne aplikacije za obavještavanje korisnika o izloženosti COVID-19 u svrhu javnozdravstvenog interesa praćenja i suzbijanja zaraznih bolesti

Ministarstvo zdravstva

2408

Na temelju članka 47. stavka 2. točke 9. Zakona o zaštiti pučanstva od zaraznih bolesti (»Narodne novine«, broj 79/07, 113/08, 43/09, 130/17, 114/18 i 47/20), na prijedlog Hrvatskog zavoda za javno zdravstvo (klasa: 501-05/20-15/2, urbroj: 381-15-150-20-414) od 30. listopada 2020., ministar zdravstva donosi

ODLUKU

O USPOSTAVI PREKOGRANIČNE INTEROPERABILNOSTI MOBILNE APLIKACIJE ZA OBAVJEŠTAVANJE KORISNIKA O IZLOŽENOSTI COVID-19 U SVRHU JAVNOZDRAVSTVENOG INTERESA PRAĆENJA I SUZBIJANJA ZARAZNIH BOLESTI

I.

Ovom Odlukom uspostavlja se prekogranična interoperabilnost službene hrvatske mobilne aplikacije za obavještavanje korisnika o izloženosti COVID-19 (u daljnjem tekstu: Aplikacija) u svrhu javnozdravstvenog interesa praćenja i suzbijanja zaraznih bolesti.

Uspostavom prekogranične interoperabilnosti među istovjetnim službenim mobilnim aplikacijama država članica Europske unije osigurat će se pravovremena razmjena digitalno obrađenih, pseudonimiziranih osobnih podataka u svrhu brze i precizne razmjene anonimnih informacija između korisnika Aplikacije iz stavka 1. ove točke i korisnika drugih istovjetnih službenih mobilnih aplikacija država članica Europske unije.

II.

Uspostava prekogranične interoperabilnosti iz točke I. ove Odluke obuhvaća sljedeće aktivnosti povezivanjem na EU federacijski pristupnik (European Federation Gateway Service, EFGS):

– nadogradnju nacionalnog pozadinskog sustava Aplikacije,

– nadogradnju Aplikacije,

– prilagodbu infrastrukture pozadinskog sustava.

EU federacijski pristupnik iz stavka 1. ove točke definiran je Provedbenom odlukom Komisije (EU) 2020/1023 оd 15. srpnja 2020. o izmjeni Provedbene odluke (EU) 2019/1765 u pogledu prekogranične razmjene podataka među nacionalnim mobilnim aplikacijama za praćenje kontakata i upozoravanje u kontekstu borbe protiv pandemije bolesti COVID-19.

III.

Pristup i korištenje osobnih podataka mora se obavljati isključivo u svrhu iz točke I. ove Odluke, sukladno odredbi članka 6. stavka 1. točke e) i članka 9. stavka 2. točke i) Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (u daljnjem tekstu: Opća uredba o zaštiti podataka) (SL L 119, 4. 5. 2016).

Sva nadležna tijela/institucije koja imaju ovlast pristupa osobnim podacima provodit će odgovarajuće tehničke i organizacijske mjere zaštite kojima se osigurava da integriranim načinom budu obrađeni samo osobni podaci koji su relevantni/nužni za navedenu svrhu obrade, a kojima su nadležna tijela/institucije ovlaštene raspolagati prema posebnim propisima.

Sva nadležna tijela/institucije obvezuju se poduzimati odgovarajuće tehničke i organizacijske mjere zaštite kako bi osigurali odgovarajuću razinu sigurnosti i kontrolu pristupa osobnim podacima samo za to određenim osobama koje su u okviru svojih poslova i zadaća ovlaštene obrađivati osobne podatke, te će ih pisano obvezati na čuvanje sigurnosti i povjerljivosti u obradi osobnih podataka.

IV.

Sva nadležna tijela/institucije iz točke III. ove Odluke definirat će rokove čuvanja osobnih podataka, koji se obrađuju na temelju ove Odluke, sukladno članku 5. stavku 1. točki e) Opće uredbe o zaštiti podataka.

Nadzor nad obradom osobnih podataka na temelju ove Odluke provodi Agencija za zaštitu osobnih podataka kao nadzorno tijelo u smislu odredbe članka 51. Opće uredbe o zaštiti podataka.

V.

Rok za provedbu aktivnosti iz točke II. ove Odluke je 31. prosinca 2020.

VI.

Ova Odluka stupa na snagu danom donošenja i objavit će se u »Narodnim novinama«.

Klasa: 501-01/20-01/21
 Urbroj: 534-02-1-2/2-20-02
 Zagreb, 9. studenoga 2020.

Ministar
 izv. prof. dr. sc. Vili Beroš, dr. med., v. r.